Il-Papa jiltaqa' mal-mara li żewġha attakkaha u qatel lil uliedhom
Il-Papa jitkellem ma' omm li tilfet żewġ ulied u ħelsitha mill-mewt Għaxart ijiem ilu, il-Papa Franġisku laqa' fl-appartament tiegħu f'Santa Marta fil-Vatikan lil Antonietta Gargiulo, li salvat wara li kienet feruta gravament minn żewġha li qatel liż-żewġt itfal bniet tagħhom u mbagħad qatel lilu nnifsu wara li attakka lilha b'mod brutali. Stqarrija mill-Uffiċċju Stampa tal-Vatikan qalet li kienet Antonietta stess li talbet biex tiltaqa mal-Qdusija Tiegħu l-Papa wara li qamet mill-koma li kienet fiha. L-istqarrija qalet li din il-mara li salvat mill-attakk serju fuq ħajjitha tat xhieda tal-fidi tagħha f'Alla u li l-imħabba hi aktar b'saħħitha mill-ħażen. Fi Frar li għadda, żewġha, Luigi Capasso, pulizija li kienet separata minnu, daħal fid-dar tagħha li tinsab fir-raħal ta' Cisterna di Latina, qatel liż-żewġ uliedhom bniet, Alessia ta' 14-il sena u Martina ta' 8 snin u għamlilha diversi feriti serji li ħallewha fil-periklu li titlef ħajjitha. F'filmat li rrekordjat wara li ħarġet mill-isptar, Antonietta qalet: "Hawn ħbieb, "Jien Antonella Gargiulo. Nixtieq nirringrazzja lil kulħadd għat-talb u l-imħabba li wrejtu miegħi. Jekk għadni ħajja dan hu b'miraklu u għal dan nirringrazzja 'l Alla kull ħin u kull mument. "Imma l-veru miraklu hi l-imħabba li tajtuni u fuq kollox l-imħabba liż-żewġ uliedi. Il-vera miraklu hu li l-mibegħda u l-vendetta ma rebħux qlubna. Il-Kelma t'Alla rebħet fuq il-mewt u jien xhud ta' dan. "Grazzi kbira lill-familja tiegħi u lilkom ilkoll għax f'kull ċellula ta' ġismi inħoss li erġajt ħadt il-ħajja b'kull talba li intom offrejtu għalija." Dan il-filmat intbagħat lill-Komunità ta' Kristu Rxoxt li tagħha Antonietta kienet membru u tpoġġa fuq il-paġna ta' Facebook tal-istess komunità.